2. ลักษณะการประกอบธุรกิจ

2.1 ประวัติและความเป็นมา

บริษัท ชิน คอร์ปอเรชั่น จำกัด (มหาชน) (“บริษัทฯ” หรือ “SHIN”)
จดทะเบียนเป็นบริษัทจำกัดในนาม บริษัท ชินวัตรคอมพิวเตอร์ เซอร์วิส แอนด์ อินเวสเมนท์ จำกัด
เมื่อวันที่ 21 มิถุนายน 2526 มีทุนจดทะเบียนเริ่มแรก 10 ล้านบาท โดยมี พ.ต.ท.ดร.ทักษิณ
ชินวัตร และนางพจมาน ชินวัตร เป็นผู้เริ่มจัดตั้ง ปัจจุบันบริษัทฯ มีผู้ถือหุ้นรายใหญ่ คือ
กลุ่มครอบครัวชินวัตรและครอบครัวดามาพงศ์ วัตถุประสงค์เริ่มแรกในการจัดตั้งบริษัทฯ คือ
ประกอบธุรกิจหลักประเภทจำหน่ายและบริการ ให้เช่า
รวมทั้งรับจ้างบำรุงรักษาระบบคอมพิวเตอร์ขนาดกลางและขนาดใหญ่
ต่อมาได้ดำเนินธุรกิจสื่อสารโทรคมนาคม ในปัจจุบัน
ประกอบธุรกิจการลงทุนโดยเข้าไปถือหุ้นและบริหารงานในบริษัทที่เข้าไปลงทุนซึ่งดำเนินธุรกิจด้านต่างๆ
ได้แก่ ธุรกิจสื่อสารโทรคมนาคม ธุรกิจดาวเทียมและต่างประเทศ ธุรกิจสื่อและโฆษณา ธุรกิจ
E-Business ธุรกิจสายการบินราคาประหยัด และธุรกิจสินเชื่อผู้บริโภค

การเปลี่ยนแปลงที่สำคัญในปีที่ผ่านมา

ในปี 2547 เป็นปีที่ SHIN ได้เริ่มธุรกิจใหม่ 2 ธุรกิจ โดยการเข้าร่วมลงทุนกับพันธมิตร
และเริ่มเปิดให้บริการใน 2 ธุรกิจใหม่ดังกล่าว ได้แก่ ธุรกิจสายการบินราคาประหยัด
“ไทยแอร์เอเชีย” และธุรกิจสินเชื่อผู้บริโภค “แคปปิตอล โอเค”

-   ธุรกิจสายการบินราคาประหยัด “ไทยแอร์เอเชีย” ดำเนินการโดยบริษัท ไทยแอร์เอเชีย
    จำกัด ซึ่งเป็นบริษัทร่วมทุนระหว่างบริษัทฯ และ AirAsia Sdn Bhd จากประเทศมาเลเซีย
    ได้เปิดให้บริการในเดือนกุมภาพันธ์ปี 2547 หลังจาก 11
    เดือนแรกของการเปิดบริการสายการบินไทยแอร์เอเชีย ได้ให้บริการลูกค้าแล้วประมาณ 1.2
    ล้านราย ด้วยเครื่องบินให้บริการ 6 ลำ ให้บริการ 12 เส้นทาง ใน 11 จุดหมายปลายทาง
    โดยเป็นเส้นทางการบินในประเทศ 7 เส้นทาง คือกรุงเทพฯ-เชียงใหม่ กรุงเทพฯ-เชียงราย
    กรุงเทพฯ-อุดรธานี กรุงเทพฯ-ขอนแก่น กรุงเทพฯ-อุบลราชธานี กรุงเทพฯ-ภูเก็ต
    และกรุงเทพฯ-หาดใหญ่ และเส้นทางระหว่างประเทศ 5 เส้นทาง คือกรุงเทพฯ-สิงคโปร์
    กรุงเทพฯ-ปีนัง กรุงเทพฯ-มาเก๊า กรุงเทพฯ-โกตา คินาบารู และ ภูเก็ต-สิงคโปร์

-   ธุรกิจสินเชื่อผู้บริโภค ดำเนินการโดยบริษัท แคปปิตอล โอเค จำกัด
    ซึ่งเป็นบริษัทร่วมทุนระหว่างบริษัทฯ และ ธนาคาร DBS จากประเทศสิงคโปร์
    ได้เริ่มให้บริการอย่างเป็นทางการตั้งแต่เดือนสิงหาคม 2547
    ด้วยการเสนอบริการสินเชื่อผู้บริโภค สินเชื่อเงินผ่อน
    และได้เริ่มให้บริการธุรกิจบัตรเครดิตในเดือนมกราคม 2548 ทั้งนี้ ณ สิ้นปี 2547
    บริษัทมีฐานลูกค้ากว่า 1 แสนราย และมีขนาดสินเชื่อรวมประมาณ 1,800 ล้านบาท

ส่วนธุรกิจเดิมในกลุ่มบริษัทฯ ยังมีการเติบโตและพัฒนาการอย่างต่อเนื่อง ดังนี้

-   ธุรกิจสื่อสารโทรคมนาคมไร้สาย โดย ADVANC มียอดผู้ใช้บริการ ณ สิ้นปี 2547 กว่า 15
    ล้านราย เพิ่มขึ้น 1.9 ล้านรายจากสิ้นปีก่อน จากการที่ได้นำเสนอบริการที่หลากหลาย
    มีการพัฒนาบริการเสริมใหม่ๆออกสู่ตลาดอย่างต่อเนื่อง เช่น Calling Melody
    รวมทั้งรายการส่งเสริมการขาย “Sawasdee” และ “Freedom Choice”
    ที่ตอบสนองความต้องการเฉพาะกลุ่มทั้งในด้านรูปแบบกลุ่มของบริการที่นำเสนอและอัตราค่าบริการที่สอดคล้องกับผู้ใช้บริการแต่ละกลุ่ม
    รวมถึงกลยุทธ์การดูแลลูกค้าที่สอดคล้องกับความต้องการของลูกค้า แต่ละกลุ่ม
    และยังคงเน้นคุณค่าของการให้บริการโทรศัพท์ผ่านเครือข่ายที่มีคุณภาพและคลอบคลุมทุกพื้นที่

-   ธุรกิจดาวเทียมและต่างประเทศ โครงการดาวเทียมไอพีสตาร์-1
    มีความก้าวหน้าอย่างต่อเนื่อง โดยในปี 2547 ดาวเทียมไอพีสตาร์-1
    ได้ผ่านการทดสอบความสามารถในการรับส่งสัญญาณ
    และบริษัทได้ติดตั้งเกตเวย์ของดาวเทียมไอพีสตาร์รุ่นที่ 1 แล้วใน 7 ประเทศ ได้แก่
    ประเทศไทย สหภาพพม่า ไต้หวัน ออสเตรเลีย อินเดีย จีน
    และสาธารณรัฐประชาธิปไตยประชาชนลาว โดยได้เปิดให้บริการในระยะแรกครอบคลุม 11
    ประเทศ เช่น ไทย พม่า สาธารณรัฐประชาธิปไตยประชาชนลาว ออสเตรเลีย เป็นต้น
    SATTEL คาดว่าดาวเทียมไอพีสตาร์-1 จะแล้วเสร็จ และ
    เริ่มให้บริการอย่างเต็มรูปแบบได้ภายในกลาง ปี 2548

-   ธุรกิจอินเตอร์เน็ต โดยบริษัท ซีเอส ล็อกซอินโฟ จํากัด (มหาชน) (CSL)
    ซึ่งเป็นผูใหบริการอินเตอรเน็ตในชื่อ ซีเอส ล็อกซอินโฟ (CS LoxInfo)
    ได้เข้าจดทะเบียนในตลาดหลักทรัพย์แห่งประเทศไทยในวันที่ 8 เมษายน 2547
    และได้เข้าถือหุ้นใน TMC ผู้ผลิตและจัดส่งสมุดรายนามผู้ใช้โทรศัพท์ในสัดส่วนร้อยละ 63.25
    โดยซื้อหุ้นจากบริษัทฯ และ SingTel Interactive Pte. Ltd. ในสัดส่วนร้อยละ 38.25
    และร้อยละ 25 ตามลำดับ เพื่อที่ดำเนินธุรกิจที่เกื้อหนุนกัน
    สร้างมูลค่าเพิ่มทางด้านบริการให้กับลูกค้า จากความแข็งแกร่งของฐานข้อมูลของ TMC

-   ธุรกิจสื่อและโฆษณา โดยสถานีโทรทัศน์ไอทีวี ได้มีการเปลี่ยนแปลงและปรับตัวในด้านต่างๆ
    เพื่อให้ทันต่อการแข่งขันที่รุนแรงของอุตสาหกรรมทีวี ทั้งการปรับผังรายการใหม่
    เพื่อให้รายการที่นำเสนอมีความหลากหลาย ทั้งรายการ ข่าว สาระ และบันเทิงควบคู่กันไป
    ซึ่งได้รับการตอบรับเป็นอย่างดีจากผู้ชมทั่วประเทศ
    รวมทั้งได้ปรับรูปแบบการนำเสนอช่วงข่าวเช้า
    เพิ่มเวลาออกอากาศอีกครึ่งชั่วโมงในช่วงข่าวเที่ยง และเพิ่ม Hot Sports ในรายการ ITV
    Hot News รวมทั้ง สถานีโทรทัศน์ไอทีวี
    ยังเป็นศูนย์กลางในการให้ความช่วยเหลือผู้ประสบภัยจากเหตุการณ์คลื่นสึนามิที่เกิดขึ้นในภาคใต้
    โดยรับบริจาคผ่านโครงการ “ไอทีวี เพื่อช่วยเหลือผู้ประสบภัย”
    เพื่อเป็นการการคืนประโยชน์กลับสู่สังคม
    นอกเหนือจากการเสนอข่าวเกาะติดตลอดทั้งวันด้วยความรวดเร็ว
    เพื่อให้ประชาชนได้รับทราบสถานการณ์อย่างต่อเนื่อง และทันท่วงที ซึ่งส่งผลให้ ITV
    มีส่วนแบ่งการตลาด (Ad Spending Share) เพิ่มขึ้นจากร้อยละ 14 เป็นร้อยละ 16
    และส่วนแบ่งผู้ชม (Audience Share) เพิ่มขึ้นจากร้อยละ 8 เป็นร้อยละ 12
    รวมทั้งมีความนิยมของรายการ (TV Rating) เพิ่มขึ้นอย่างมากโดยเฉพาะในช่วง Prime
    Time (18.00-22.30 น.) จาก Rating เฉลี่ย 1.39 ในปี 2546 เพิ่มเป็น 2.82 ในปีนี้
    และขยับจากอันดับ 5 ขึ้นมาเป็นอันดับ 3 ในอุตสาหกรรม

    2.2 ภาพรวมการประกอบธุรกิจของบริษัทฯ บริษัทย่อย และบริษัทร่วม

บริษัทฯ ประกอบธุรกิจโดยเข้าไปถือหุ้นและบริหารงานในบริษัทที่ดำเนินธุรกิจด้านต่างๆ
ซึ่งสามารถจำแนกได้เป็นสายธุรกิจ ดังนี้

(1) สายธุรกิจสื่อสารโทรคมนาคมไร้สาย : ประกอบด้วยบริษัทที่สำคัญ คือ บมจ. แอดวานซ์ อินโฟร์ เซอร์วิส (ADVANC) บจ. ดิจิตอล โฟน (DPC) บจ. แอดวานซ์ ดาต้าเน็ทเวอร์ค คอมมิวนิเคชั่นส์ (ADC) บจ. ดาต้า เน็ทเวอร์ค โซลูชั่นส์ จำกัด (DNS) และ บจ. แอดวานซ์ คอนแทค เซ็นเตอร์ (ACC) ซึ่งประกอบธุรกิจการให้บริการโทรศัพท์เคลื่อนที่ระบบอนาลอก NMT ดิจิตอล GSM และ GSM 1800 การสื่อสารข้อมูลผ่านสายโทรศัพท์ (On Line Data Communication) และธุรกิจที่เกี่ยวข้อง 

(2) สายธุรกิจดาวเทียมและธุรกิจต่างประเทศ : ประกอบด้วยบริษัทที่สำคัญ คือ บมจ. ชินแซทเทลไลท์ (SATTEL) บมจ. ซีเอส ล็อกซอินโฟ (CSL) บจ. ชิน บรอดแบนด์ อินเตอร์เน็ต (ประเทศไทย) (SBI) บจ. ลาว เทเลคอมมิวนิเคชั่นส์ (LTC) บจ. กัมพูชา ชินวัตร (CAMSHIN) และ บจ. เทเลอินโฟ มีเดีย (TMC) โดยประกอบธุรกิจหลักในการให้เช่าช่องสัญญาณดาวเทียม (Transponder) อินเตอร์เน็ต จัดพิมพ์และเผยแพร่สมุดโทรศัพท์ รวมถึงการให้บริการค้นหาเลขหมายโทรศัพท์ผ่านทางอินเตอร์เน็ต และธุรกิจที่เกี่ยวข้องอื่นๆ พร้อมกันนี้ยังดำเนินธุรกิจการสื่อสารโทรคมนาคมในต่างประเทศ เช่น ประเทศลาวและประเทศกัมพูชา 

(3) สายธุรกิจสื่อและโฆษณา : ประกอบด้วย บมจ. ไอทีวี (ITV) และ บจ. อาร์ตแวร์มีเดีย (ARTWARE)ดำเนินกิจการเป็นผู้ดำเนินการสถานีวิทยุโทรทัศน์ระบบ UHF และ บจ. เอสซี แมทช์บอกซ์ (SMB) ซึ่งประกอบธุรกิจโฆษณา

(4) สายธุรกิจ E-Business : ประกอบด้วย บจ. เอดี เวนเจอร์ (ADV) บจ. ชินนี่ดอทคอม (SHINEE) และบจ. อาร์ค ไซเบอร์ (ArcCyber) ดำเนินธุรกิจอินเตอร์เน็ตครบวงจร เช่น การบริการเชื่อมต่อเข้าสู่ระบบอินเตอร์เน็ต บริการโฮสติ้ง และอื่นๆ ที่เกี่ยวข้อง 

(5) สายธุรกิจสายการบินราคาประหยัด : ประกอบด้วย บจ. ไทยแอร์เอเชีย (TAA) ซึ่งประกอบธุรกิจสายการบินราคาประหยัด โดยเริ่มเปิดให้บริการในเดือนกุมภาพันธ์ 2547

(6) สายธุรกิจสินเชื่อผู้บริโภค : ประกอบด้วย บจ. แคปปิตอล โอเค (OK) ซึ่งประกอบธุรกิจสินเชื่อผู้บริโภค โดยเริ่มเปิดให้บริการในไตรมาสที่ 3 ในปี 2547 นี้

ปัจจุบัน กลุ่มบริษัทฯ ประกอบไปด้วยบริษัทจดทะเบียนในตลาดหลักทรัพย์แห่งประเทศไทย จำนวน 5
บริษัท คือ

1.  SHIN ซึ่งดำเนินธุรกิจการเข้าลงทุนและเข้าไปบริหารงาน

2.  ADVANC ซึ่งให้ดำเนินธุรกิจสื่อสารโทรคมนาคมไร้สาย
    ให้บริการโทรศัพท์เคลื่อนที่ระบบอนาลอก NMT และดิจิตอล GSM

3.  SATTEL ซึ่งดำเนินธุรกิจดาวเทียมและธุรกิจต่างประเทศให้บริการเช่าช่องสัญญาณดาวเทียม

4.  ITV ซึ่งประกอบธุรกิจสถานีวิทยุโทรทัศน์ระบบ UHF

5.  CSL ซึ่งประกอบธุรกิจเกี่ยวข้องกับอินเตอร์เน็ต

สรุปโครงสร้างการถือหุ้นของกลุ่มบริษัทฯ สามารถแสดงได้ในแผนผังโครงสร้างการถือหุ้น ดังนี้

  -----------------------------------------------------------------------
  []

  -----------------------------------------------------------------------

2.3 โครงสร้างส่วนแบ่งผลกำไรในบริษัทย่อย กิจการร่วมค้าและบริษัทร่วม และกำไรสุทธิ

เนื่องจากบริษัทฯ ประกอบธุรกิจด้านการลงทุนโดยการเข้าถือหุ้นและเข้าไปบริหารบริษัทต่างๆ
ที่ลงทุน ดังนั้นรายได้หลักของบริษัทฯ จึงมาจากส่วนแบ่งผลกำไร (ขาดทุน) ในบริษัทย่อย
กิจการร่วมค้าและบริษัทร่วมที่บริษัทฯ เข้าลงทุน

รายละเอียดของส่วนแบ่งผลกำไร (ขาดทุน) ในบริษัทย่อย
กิจการร่วมค้าและบริษัทร่วมในระยะเวลา 3 ปี ที่ผ่านมาเป็นดังนี้

[TABLE]